
PRAEFATIO. 


Commentarius hic Catullianus anno 1874 incohatus annoque 
1876 in praefatione uoluminis prioris publice promissus quod nunc 
demum in lucem emittitur, hanc potissimam habet causam, quod 
alia super alia opera, maxime Tibullus cum Propertio Statiique 
siluis ac quinque poetarum latinorum minorum uolumina, adeo me 
adhuc tenuere occupatum, ut pristinae curae non sic ut par erat 
totum me Sedere animo otioso liberoque liceret, quamquam etiam 
inter illas editiones condendas numquam requieuit aut Catulli mei 
amor aut opera in eo interpretando emendandoque posita, immo 
quidquid per decem annos elapsos, dum totum antiquitatis prae- 
cipueque scriptorum latinorum orbem repetitis studiis peragro, ad 
inlustrandas ueteres delicias facere uidebatur, ilico migrabat in 
margipes exemplarium; et ubi recrearem me ab aliorum operum 
labore haud raro taedioso, saepe animus in Catulli uerbis iterum 
iterumque perpensitandis conmorabatur. sed molem adnotatiun- 
cularum subinde subnatarum in iustum commentarium adhibitis 
ubique cum cura priorum editorum criticorumque studiis redigere, 
ut ex parte minore iam antea in scholarum de hoc poeta habi¬ 
tarum usum institui, ita in totum peragere coepi ineunte mense 
Octobri anni 1883 finiuique exeunte mense Augusto a. 1884. 

Sed antequam de huius commentarii rationibus exponam, ne- 
cesse est de priorum doctorum in explicando hoc poeta meritis 
pauca uerba faciam, si a primis interpretibus Antoniq Parthenio 
[Brixiae 1486] et Palladio Fusco [Venetiis 1493] et Alexandro 
Guarino [Ven. 1521] recedimus, per saeculum XVI tria potissi¬ 
mum litterarum nostrarum lumina atque decora interpretationis 
fundamentum solidum iecere. et Antonii quidem Mureti notae, 
quae primum prodiere Venetiis a. 1554 saepiusque abhinc repe¬ 
titae sunt, et doctrinae accuratae et iudicii elegantis laudem me¬ 
rentur eandem, quam omnia Mureti scripta sibi uindicant; altiorem 
disquisitionem in locis difficilioribus saepe requirimus, quem et 

acumine obscura egregie inlustrante et sentiendi cogitandique sub¬ 
tilitate et eruditione in omnibus fere litterarum antiquarum parti¬ 
bus aeque stabili proque illis temporibus plane admirabili*) et 
lectione ueterum scriptorum amplissima longe superauit Acbilles 
Statius Lusitanus [Ven. 1566], qui dubitari nequit quin ut in 
textu emendando non mediocriter ita in interpretando omnium 
optime de Catullo sit meritus, denique Iosepbi Scaligeri subitae 
curae (elegiacorum editio uno mense, ut ipse adfirmauit, absoluta 
primum prodiit Lutetiae 1577, iterum aucta Heidelbergae 1600 
saepiusque) non tam ex certa poesis latinae cognitione iudicioque 
eleganti quam ex accurata priscae latinitatis scientia profundaque 
doctrina Catullo maxime haud parum profuit. — nec Ianorum 
Dousarum, patris 'praecidanea’ (Antuerp. 1582) et filii 'con- 
iectanea’ (in editione eroticorum castigatissima, Lugd. Bat. 1592), 
silentio praetermittenda sunt studia. 

Saeculum XVII et XVIII, ut erat minus ferax altis subtili- 
busque ingeniis, uastae maxime doctrinae copias congessit, sic 
Iohannis Passeratii 'commentarii’ (Parisiis 1608) auctore mor¬ 
tuo editi, sic Iani Gebhardi 'animaduersiones’’ et I. Meleagri 
'spicilegium’ (in editione elegiacorum Francofurtana a. 1621), sic 
maxime Isaaci Vossii (Londinii 1684) et Antonii Vulpii (Pa- 
tauii 1737) et Conradini de Allio (Venet. 1738) in Catullum 
commentarii non mediocriter enarrationem poetae promouerunt. ex 
quibus Passeratius et Vulpius potissimum cumulando ex multa 
lectione locos quos uocant parallelos aliquatenus compensarunt uenae 
criticae iudiciique subtilis absentiam omnem. Vossius autem, his. 
et acutior et eruditior, rara qua excellebat doctrina multo magis 
aliis quibuslibet antiquitatis partibus in hoc opere profuit quam 
ei quem proprie tractandum sibi sumpsit poetae aequabiliter in- 
lustrando; cui praeterea, ut erat ingenium saepius peruersum, ob¬ 
trusit haud raro commenta ab omni probabilitate abhorrentia, his 
ita se habentibus actum esse posset'uideri per duo illa saecula de 
uenustate explicandi et acumine critico (et hae praecipue uirtutes 
Catulli interpretem ad Muretos et Statios adspiraturum debent 
ornare), nisi ei qui data occasione et magis in transcursu poetae 
Veronensis emendationem tetigerunt egregie huic consuluissent 

*) non solum inscriptiones bene cognitas habuit, sed etiam gram¬ 
maticorum opera non uulgaria; uelut Placidi glossas pretiosissimas, nostro 
eas saeculo publici iuris factas, iam manibus triuerat AStatius (ex. gr. 
ad XLII 13 adfert: 'Placidus in glossis: litum os, patientiam calcatam uel 
crudelitatem in rictu’-, cf. edit. Deuerl. p. 60, 16). 

sustentassentque pro sua parte saeculi XVI gloriam, dico inmor- 
tales illos Dauniae Camenae sospitatores NHeinsium (cuius ui- 
denda 'aduersaria critica’) et RBentleium (maxime ad c. LXYI) 
et ISchraderum (cuius celeber est 'emendationum liber’), nam 
qui exeunte saeculo superiore Catulli carmina perpetua inlustrauit 
adnotatione, Frid. Guil. Doeringius (Lipsiae 1788, quae hdoacg 
in breuius contracta iterum, est emissa Altonae 1834), is perpauca 
priorum copiis de suo addidit, in ceteris autem omnibus officio suo 
impar fuit, quem ut aliis in rebus ita accurata poesis latinae 
scientia longe superarunt singulis particulis operam nauantes 
Mitscherlichius (lectt. in Cat. et Prop., Gottingae 1786) et 
Santenius in elegiae ad Manlium [LXVIII] editione Lugduni Ba- 
tauorum 1788 emissa etValckenarius ('Callimachi elegg. fragm/, 
Lugd. Bat. 1799); inter quos Santenius collecti in nouam editio¬ 
nem apparatus critici amplissimi specimen exhibens extitit ultimus 
propugnator (si a Silligio et Ellisio recedas) eius rationis, qua 
laborant anteriorum doctorum omnium studia: deerat adhuc cer¬ 
tum fundamentum, quo emendatio et cum hac ubique artissime 
cohaerens interpretatio tuto posset inniti. 

Initio huius saeculi XIX facta est ea rerum philologicarum 
mutatio, qua in Germania abhinc in his studiis principatum opti- 
nente in crisi tam ceterarum antiquitatis partium quam ueterum 
scriptorum prae ceteris inquirere coeperunt in fontes puros pri- 
mariosque, quibus omnis memoria stat, et simul mutata iudicandi 
ac sentiendi ratione multas res a prioribus prae caeca admiratione 
tamquam mutis fere neglectas indagare coeperunt, scriptorum uitas 
et tempora, locum quem in uniuersa litterarum historia illi opti¬ 
neant, similia haud pauca, et recensendi quidem ad nouam nor¬ 
mam Catullum munus optigit Carolo Lachmanno, qui ex eis 
qui tum noti erant codicibus duos duces eligens in editione sua 
a. 1828 quae tum in textus emendationem parata habuit adiecit, 
quam multa in hac prouincia restarent absoluenda haud ignarus 
(prolegg. uol, I p. LIV). alteram enarrationis nouo modo susci¬ 
piendae prouinciam in se suscepit Mauricius Hauptius, sed de 
Lesbiae persona et rebus chronologicis inquisitiones tantummodo 
incohauit: etsi eius 'quaestiones Catullianae’ et 'obseruationes cri¬ 
ticae’ non solum emendationi sed etiam interpretationi profuerunt, 
tamen satis sunt documento, non fuisse Hauptii id quod coeperat 
absoluere. subactum quidem iudicium et accurata doctrina et so¬ 
brium disquirendi genus praesto erat uiro illi (et propterea eius 
'opuscuia’ commendatione sane sunt digna), sed ab eiusdem natura 

tardissima aberat fere dubitatio acuta et diues illa uena critica 
diuinandique tvGxoiiu. unde Lachmannum uero ingenio praeditum 
utpote se maiorem quasi per EldaXoXcctQSLav ueneratus seruiliter 
huius textum Catullianum, cuius condicionem parum perspectam 
habuit, rarissime deseruit, quamquam Hauptiana illa 'prudentia 5 , 
cum praesertim a scholae Berolinensis sectatoribus tam saepe et 
praedicata sit et etiamnunc praedicetur, a multis hodie adeo pro 
summa in philologia laude habetur, ut euersa sit paene recta aesti¬ 
matio et fere obliuioni datum, eum demum uere magnum esse in 
quacumque disciplina, in quo arti summae coniunctum sit summum 
ingenium; qualem coniunctionem admiramur in maximo huius sae¬ 
culi philologo Ritschelio. 

Sed ipsa temporum nostrorum ratio tulit, ut motas semel 
quaestiones persequerentur sedulo uiri strenui, ueluti CGHelbigius 
in dissertatione inscripta 'zur Charakteristik des C. 5 in libro 'deutsche 
Jahrbuecher 5 (1842 p. 1213 sqq.), WThlungclaussenus in pro¬ 
grammate Itzehoensi a. 1857 'zur Chronologie der Gedichte des C. 5 
et horum studiis et eis, quae iam priores commentatores in hanc 
partem collegerant, non minus quam propriis disquisitionibus am¬ 
plis diligentibusque innixus uniuersam de poetae uita materiam 
sibi tractandam sumpsit Ludouicus Schwabius, qui librum lucu¬ 
lentum et in omnibus rebus huc pertinentibus utilissimum, cui est 
titulus 'quaestionum Catullianarum liber I 5 , Gissae a. 1862 emisit, 
quem qui secuti sunt docti in eodem argumento uersantes (con- 
memoro libellos ORibbeckii 'C. Valerius Catullus 5 , Kiliae 1863 et 
ACouati '6tude sur Catulle 5 , Paris. 1875), ex his nemo plus 
praestitit quam RWestphalius in libro et eleganti et ingenioso 
'Catuli’s Gedichte’ (Vratislayiae 1867). hic licet interdum cogi¬ 
tationi libere euolanti nimis indulserit historiae fidem sobriamque 
disquisitionem parui faciens, tamen haud pauca a prioribus non per¬ 
specta acute enucleauit subtiliterque inlustrauit. ceterum in his 
quoque quaestionibus non ita pauca aut exigua a nobis primis esse 
rectius explicita in commentariis, animaduertent periti. » 

Sic ab hac parte firmioribus interpretationi, quae proprie uo- 
catur, iactis fundamentis tandem adesse tempus commentarium 
iustum componendi potuit uideri, cum praesertim hoc saeculo nostro 
docti eis quae dixi studiis intenti nimis neglexissent uerborum 
enarrationem, quae etiam post priorum curas industriae ingenioque 
amplissimum campum patefaceret, sed ecce iterum res critica prin¬ 
cipalem in studiis Catullianis locum sibi flagitauit. fundamentum 
enim a Lachmanno recensioni suae subiectum ut iam antea reperto 

a Silligio adhibitoque a Schwabio Sangermanensi (G) labefactatum 
erat, ita plane est subtractum, postquam a. 1875 ego demonstraui 
primus*), codicem Oxoniensem (O) uel ipso G meliorem principale 
recensendi Catulli subsidium esse simulque ceteros codices omnes 
utpote ex G profectos abici debere, hoc quanti ’ momenti esset ad 
textum emendandum, statim ex editione mea a. 1876 apparuit, qua 
id efficere studui, ut. plena optimorum textus recensendi fontium 
imago adesset, nam quod ad cetera, etsi bene intellexi, me emen¬ 
dationem non exhausisse, tamen meo mihi iure idem quod Lach- 
mannus sumendum putaui, scilicet ut darem quas tum in promptu 
habui correctiones, inter quas licet fuerint eae quas hodie abicio 
(et quem non dies docet meliora?), tamen etiam in emendatione 
me plane adaequasse Lachmanni merita probi simulque prudentes 
iudices candide agnouerunt, inimici omni modo negauere atque dis- 
simulauere**); ex quibus pauci scholae Lachmannianae sectatores 
uel eo usque processerunt, ut codicis O praestantiam in dubium 
iiocantes ad Lachmanni copias relaberentur, et peritia talium quae¬ 
stionum disceptandarum illi destituti et rei criticae exercendae 
facultate, qui ut assensum non tulere doctorum, apud quos iam 
fere nostra de codicibus Catullianis sententia optinuit, ita ego ipse 
per annos inde elapsos in dies magis sinceram libri O et inter¬ 
polatam libri G naturam indolemque perspexi, idem autem tem¬ 
pus continuataeque in poetae uerbis penitus intellegendis curae 
non solum nonnulla a« me celerius olim esse mutata docuerunt, sed 
etiam largam copiam nonarum correctionum suppeditauerunt. quin 
adeo nunc Catullum mihi uideor restituisse in eum statum habi¬ 
tumque, quem eis quibus utimur subsidiis recuperare licet. 

*) nihil sane refert, cui hoc demonstratum acceptum debeant litte¬ 
rae; sed Ellisius, qui in priore editione (Oxon. 1867) in modum Silligia- 
nae uastissimum et ex omnibus codicibus conrasum apparatum exhibente 
de libri O pretio nihil erat suspicatus, non debuit in altera a. 1878 
inhoneste plane inprobeque et cum indigna nostri insectatione adeo ueri- 
tatis.esse 'inmemor, ut me inter Germanos quippe primum hoc uidisse 
argueret, quae res uel illius popularibus mouit ruborem. 

**) quorum opera quid effectum sit ut intellegas, lege quae CBur- 
sianus in libro suo f Geschichte der klass. Philol. in Deutschland ’ (II 
p. 936 sqq.) de nobis protulit, is enim, ut criticus non erat (cum cir¬ 
cumspicerem, quo iure tam friuola dc nobis statueret, unam inudni eius 
coniecturam ad Cat. XXXVI 9 hance me puella uidit ioco se lepido uo- 
uere diuis !), ex aliorum iudiciis in his rebus pendens iniquissimam de 
nobis sententiam tulit, indignum est, modo tam inliberali criticorum 
studia ut difficiliora ita publico honore multo magis carentia deprimi 
inminuique, ut taceam de factionibus. 

Sed quod ad interpretandi officium attinet, mihi aliis rebus 
intento interim praeuenit Robinso Ellisius, qui Oxonii a. 1876 
emisit largum amplumque commentarium anglice scriptum, et 
priorum enarratorum et sui ipsius copiis in unum iunctis. non 
pauca ille ex graecorum maxime scriptorum lectione ■ attulit noua 
utiliaque, non mediocrem operam in explendis omnibus interpretis 
muneribus posuit; sed deest ei acumen certumque iudicium (unde 
eius doctrina diligentiaque euadit Passeratiorum Vulpiorumque si¬ 
milior) omninoque omnis facultas critica sentiendique subtilitas; 
quo factum est ut caute ille uitaret disceptationem earum quae¬ 
stionum, quae cum textus emendatione sunt coniunctae. sic ple¬ 
rumque maluit insistere uiae tritae tritasque anteriorum interpre¬ 
tum nugas retinere aut adeo nouis cumulare, nihilominus etiam 
Ellisii studiis doctis Catullum aliquid debere, lectores haud paucis 
huius nostri libri paginis intellegent*). — ab hoc autem Anglo 
plane pendet EBenoistius, cuius commentarii gallice scripti pars 
prior (usque ad c. LXIV pertinens) Parisiis a. 1882 est edita: ut 
in re critica tutius securiusque habuit sentire cum pluribus, ita in 
explicatione totum fere se addixit decessoribus maximeque Ellisio; 
semel bisue nouam eius adnotationem conmemorare me memini. 

Alias ad Catulli et emendationem et interpretationem sym¬ 
bolas qui in programmatis maxime et dissertationibus ac uariis 
actis litterariis conferrent, post editionem meam nec apud exteros 
nec in Germania defuere, sed haec studia magno cum feruore 
agitata effectum (ut uerum fatear) non ita magnum habuere, ut 
mihi, qui (ut par est) cum cura haec omnia, quatenus innotuere, 
examinaui, pauci hic illic aliquid utilitatis ad enarrationem ad- 
ferrent, ueluti ISuessius in 'Catullianis’ (Erlangae 187 7) et 
HAIMunro in libro inscripto 'criticisms and elucidations of Ca¬ 
tullus’ (Cantabrigiae 1878). quamquam Munro et ipse in parte 
difficiliore rei criticae eadem laborat infelicitate, qua qui hanc 
prouinciam nuperrime adgressi sunt laborum fructum nullum tule¬ 
runt. pauci per hos ultimos annos flagrantiore opera tractati sunt 
scriptores quam Catullus: plus quam sexcentis coniecturis eum 
obruerunt Munro Peiperus Pleitnerus FSchoellius, alii multi, sed 
ex his sexcentis coniecturis duas tresue, si recte memini, recipere 
potui, ceterae fere omnes silentio praetermittendae erant utpote 
ne mentione quidem dignae; non quasi Catulli textus non indigeret 

*) censuram libri Ellisiani scripsit LSchwabius in Fleckeis. ann. 
•1878 p. 257 sqq., in qua quae ipse collegerat prompsit nec inutilia nec 
infucunda, quae passim a nobis adlata inuenies. 

saepissime manu correctrice (hoc te edocebunt commentarii nostri), 
sed quia nemo illorum quidem eas dotes, quae in hoc poeta diffi¬ 
cillimo ad ferenda iusta praemia requiruntur, nec singulas nec uero 
coniunctas in se habuit: factitandae rei criticae peritiam faculta¬ 
temque summam, plenam poesis latinae et prioris et posterioris 
notitiam, sensum simplicem eundemque subtilem, iudicium elegans 
uenustumque (hic quippe illud o(ioiog opoiov yiyvoo6nsi ualet); ad 
quae omnia accedere debet longa tamquam familiaritas cum hoc 
poeta contracta. 

Commentarios perpetuos in ueterum scripta edolare etsi non 
nimis adpetit animus, tamen, ubi semel amore huius poetae con¬ 
silium cepi inlustrandi eius carmina, ita ab officio in me suscepto 
standum esse intellexi, ut quod agebam agerem, iam de huius 
operis ratione expositurus praemoneo, tam uirorum doctorum quam 
adulescentium studiis philologicis operam nauantium usui illud esse 
destinatum, talis autem commentarius, ut equidem statuo, ita 
debet institui, ut semper atque ubique interpretatio et critica sint 
consociatae, et de ipso uinculo firmo inruptoque, quo haec duo 
principalia philologi munera inter se continentur, cum in uolgus 
constet, non opus est disputatione; sed hanc rationem propterea sequi 
lubuit, ut et doctis exponerentur criticae nostrae rationes et iunio- 
ribus adesset exemplum coniungendi utriusque officii, quamquam 
in hac re refugi certam regulam ubique obseruare. modo enim 
a codicum lectione in lemmate posita, ubi in disceptationem uocaui 
uarias opiniones doctorum meamque ipsius sententiam exposui, 
processi ad singula enarranda; modo, si certa adesset emendatio, 
ab hac profectus totum me explicationi, ubi maioris erat momenti, 
dedidi breuiterque attigi librorum scripturas (interdum etiam in 
rebus apertissimis has plane neglexi); modo interpretandi ratio¬ 
nibus frustra temptatis in corruptelis adhuc non intellectis ita de- 
rexi disputationem, ut huius finis et tamquam flos euaderet emen¬ 
datio: uariis nimirum modis hic agi potest, et aliquid dandum est 
et rei ipsi et loco cum maxime tractato et ei quo inter scribendum 
inpellimur animo, ipsa autem enarratio difficillime omnino con¬ 
stituitur quousque progredi debeat quibusque finibus coherceri: 
siqua in parte, in hac ualet illud decantatum, arduom esse pla¬ 
cere omnibus, sed discentium quoque commodis inseruiturus fami¬ 
liari quanruocant interpretatione potissimum adhibita semper 
paulo indulgentior fui nec in quaestionibus mere grammaticis 
peperci labori adscribendi ubique paragraphos artium librorumque 
maxime usu tritorum, ibi igitur qui plura scire cupiunt facile 

poterunt reperire; neque enim in his rebus grammaticis ubique 
diutius conmorari permisit ingens quae praeterea interpreti ad¬ 
est materia, nam non minorem curam sibi flagitauit dictio Catulli 
secundum uniuersam latinitatem ceterosque poetas Romanos accu¬ 
rate exponenda et inlustranda larga exemplorum (electorum tamen) 
copia; in qua promenda eo minus eram parcus, quo magis est 
aegre ferendum, abire in dies magis lautam illam scientiae ex 
assidua lectione petitae opulentiam patrum auorumque propriam, 
quoque magis nobis est persuasum, adulescentium mentes ad per¬ 
cipienda penitus ueterum sensa loquelasque his exemplis non ma¬ 
ligne suppeditatis nutriri atque educari, praeterea in hac quoque 
parte is, qui superiorum doctorum commentationes pertractauit 
multorumque errorum causas originesque perspectas habet, scit 
quam facile haud raro pauculorum uerborum additamentis, quae 
non possunt non superflua uideri hic illic obiter iudicantibus, in 
tempus futurum caueatur eorundem errorum iteratio, sed ad hanc 
interpretationem in re grammatica et latinitate uersantem accedit 
ea, quam antiquariam potes uocare utpote ad res diuersissimas 
uitae et cultus morumque antiquorum enarrandas spectantem; ac¬ 
cedit porro ea, quam historicam appellare soleo quippe constan¬ 
tem cum in rerum gestarum tum in personarum poetae tempore 
uiuentium strenua siue explicatione siue indagatione; accedit deni¬ 
que ea, quam poeticam licet uocare nempe positam in singulorum 
sensuum ui ac potestate et in sententiarum inter se conexu et in 
totorum carminum compositione similibusque demonstrandis et in 
iudicio ferendo, et hae quattuor interpretationis partes ita inter 
se miscendae conciliandaeque sunt, ut singulas nec neglegas nec 
ceteris praeponas, sed bonum earum efficias concentum, quae tamCn 
res ultro coegit, ut interdum breuior essem; ueluti in prolego- 
menis [p. 53] metricas rationes Catulli tempore ortas non ita ut 
uolui persequi licuit (alio fortasse eas accuratius tractabimus tem¬ 
pore). 

Usus autem sum sermone latino eo magis, quo acerbius dolet 
animus, quod nostro tempore uel ei qui philologiae operam nauant, 
iuniores praesertim, certa latine et scribendi et sentiendi scientia 
magis magisque carent, fauentibus et aliis rebus et commentariis 
iam fere germanice scriptis: qui ut ferendi sunt in puerili insti¬ 
tutione, ita postulandum est ut adulescentes harum litterarum 
studiosi non sumant in manus nisi eos libros, qui latina explica¬ 
tione ueterum scripta inlustrant. haud pauca, quae per hos ulti¬ 
mos annos effutiuerunt nonnulli (ex. gr. de Horatio), numquam 

essent edita, si inde a prima adulescentia illi latine loqui scribere 
cogitare didicissent opera strenua adsidua seuera. et uerendum 
est, ne mox plane simus in rutuba (ut ait Varro), nisi ad multa, 
quae olim in bis rebus uiguere ac sancita erant, redibitur. 

Restant nonnulla, quae his in uniuersum dictis possint addi, 
sed in aliis ipsi facile lectores intellegent consilium meum agendi- 
que rationem (ueluti in Labbaei glossariis adferendis me usum 
esse ea cautela, qua utendum esse nunc constat); illud unum 
adicio, quidquid priorum interpretum curis debeo, me sub eorum 
nomine adtulisse summa cum religione, cetera omnia memet ipsum 
collegisse (et in his sane nonnulla, quae postea iam apud illos 
extantia uidi): non probamus eos, qui priorum copias collectas tam¬ 
quam rem communem et nullius in proprium adhibent usum. 

Ad finem perueni. sed quia nonnullorum hominum male sedu¬ 
lorum opera huc iam in studiis Catullianis perducta est res, ro¬ 
gatos uelim doctos, ut abstineant ab hoc opere in iudicium uocando 
ei, quorum non est de illo indicare: procul sit adrogantia, quae 
quod intellegere aut non potest aut non uolt reprehendit et uiris 
longe superioribus contumeliose obtrectat. — suauius superest 
officium, ut animo lubenti gratias agam omnibus (inter quos con- 
memoro THalbertsma collegam aestimatissimum), qui libellos 
editionesque rariores suppeditando me adiuuerunt. 

Scr. Groningae Batauorum Kal. Sept. a. MDCCCLXXXIV. 

Vixdum ultimam huic operi imposueram manum, cum in lucem 
prodiret nouus in Catullum commentarius ab Alexandro Riese 
germanice conscriptus [Lipsiae 1884]. de hoc uiro docto quid 
censeam, sciunt harum rerum periti; nec cur hoc nouissimo eius 
opere sententiam mutem habeo, immo uellem Riesius manum abs¬ 
tinuisset ab eo poeta, cui nec recensendo nec explanando ullo 
modo par erat, etenim si pretium noui alicuius commentarii non 
in expilandis tacite anteriorum adnotationibus (quibus raptim ex- 
criptis uide animi causa quam ridicule Riesius ex. gr. nouis uer- 
siculis locupletauerit et Persium ad LVI 2 et Manilium ad LXVI 69, 
causam errorum suppeditante Ellisio), sed in promouendis proprio 
Marte studiis Catullianis est positum, ab hac parte aut nihil aut 
paulum praestitisse censendus est Riesius. qui sedulo quidem in 

locis difficilioribus uarias doctorum (recentium maxime) sententias 
attulit, sed in his ita ut oportuit proba a prauis discernere ne¬ 
quiit, iudicii et acumine et subtilitate et elegantia aeque ac facul¬ 
tate critica omni miserandum in modum destitutus, sic ad sex¬ 
centas quae supererant siue in explicatione siue in emendatione 
difficultates dissoluendas nihil ille attulit, mira et peruersitate et’ 
infelicitate ubique insignis, duas eius obseruationes infra com¬ 
memorabo. 

Praeterea quae, qui libro nostro uteris, aut addas aut corri¬ 
gas uelim, haec habeo: 



> 


1 

A 


p. 8 (lin. 5 ab imo) accessi uulgari opinioni, qua Valerium Catonem 
a. 90 natum putant (Teuffelius HLR. § 200, 1). iam dudum autem uere : 
monuit Naekius [Val. Cat. p. 254], eum, cuius summa prope senectus a 
Furio Bibaculo commemoretur, non posse hoc iuniorem fingi, et hercle /j 
ex Suetonii d. gr. 11 uerbis pupillum relictum eoque facilius licentia 
Sullani temporis exutum patrimonio non hoc mihi uidetur innui, anno 80, 
cum Sulla colonias militares deduceret, Catonem adhuc pupillum fuisse, 
sed cognatorum ope destitutum facile tum patrimonio priuari potuisse, 
itaque circa idem fere tempus cum Furio Bibaculo Catonem in lucem 
esse editum putauerim; unde et melius anno fere 70 extitisse nonam 
studiorum rationem intellegitur, 
p. 15, lin. 9 lege: in c. LXII. 

p. 38, lin. 3 'Cinnae sui’, lin. 6 'Romae 5 , lin. 2 ab imo 'afluentes 5 , 
p. 41, lin. 15: uti eis armis. — p. 43, lin. 5: adnumerandum. 
p. 47, lin. 10 c Cycladas ’, lin. 14 'scholasticae 5 , 
p. 48, lin. 4 ante notam: in eis carminibus, 
p. 51, lin. 12 ab imo: et 10 tristis. 
p. 54, lin. 10: est penthemimeres. 

p. 85, lin. 10 adde post Senecam: Mart. VI 29, 7, Stat. sila. II 7, 90. 

— ibid. lin. 12: stil. lat. p. 84 7 . 

p. 95 ad V 3 cf. et Hor. sat. I 6, 13 unius assis, non umquam 
pluris licuisse. 

p. 96 ad V 5 cf. et German. Arat. 290 brenis lux et ad u. 6 Apul. , 
met. IV 35 perpetuae nocti sese 'dedidere. 

p. 97, lin. 9 ab imo pro ne tantum lege cum tantum. 

p. 105, lin. 2 ab imo cf. ex. gr. Verg. Aen. III 653. 

p. 110, lin. 18: Ouid. am. III 14, 34 (ibid. lin. 8 ab imo adde ex. gr. 

Hor. sat. I 3, 89 et II 3, 246). 

p. 113 ad IX 9 in fine: ut Lin. VII 26, 5. — ceterum cf. et Woelff- 
linus de allitt. p. 72 sq. 

p. 115 ad X 5 cf. et Cic. ad fam. IX 16,. 4 incidunt in sermone uario 
multa. 

p. 121, lin. 19 adde: 'sit 5 omissum, ut interdum apud comicos (Plaut. 

Aul. 424). 

p. 136, lin. 16 cf. et Varro d. 1 . 1 . VI 25 Compitalia dies. 
p. 144, lin. 21: (cf. ad LI 10 app. erit.). — ibid. lin. 4 ab imo pro 
'Mureti 5 restitue 'AGuarini 5 . 

p. 147, lin. 10 post 'poeta’ adde: et Romae in ponte sublicio sal¬ 
tasse uidentur Salii (Marquardti antiq. VI 3 p. 416). 

p. 154, lin. 22 post 'tibi’ adde: nam ex contemptus incuriaeque 
significatione (ad X 12) etiam altera ludificandi notio uerbo inrumandi 
accessit; cf. XXVIII 10, LXXIV 5. 

p. 161 ad XXII 13. ex Riesii editione didici Traubium in 'liba¬ 
mentis criticis’ (Monae. 1883), quae non accepi, coniecisse 'si quid hoc 
uenustius’; quod nec per se nec ob illius 'est’ absentiam probo. — 
ibid. lin. 4 ab imo post 'gaudio’ adde: (ibid. It 1, 118). 

p. 175, lin. 5 ab imo: formam 'acina’ apud Cael. Aurei, tard. IV 3, 61 
et Cass. Fel. 35 p. 75 extare nuperrime didici. 

' p. 178,. lin. 26: hoc donum. 

p. 180, lin. 11 adde: 1 . quis hoc potest uidercS h. e. lentus (adia- 
(poQog) aspicere; cf. Fabri ad Liu. XXII 14, 6. 

p. 191, lin. 17: Hor. epist. I 18, 58. — lin. 13 ab imo 'sic’ traice 
ante 'caesura’. 

p. 193, lin. 7: inmittens. secundum Graecorum rationem sentiendi 
Poseidon omnium et maris et terrae continentis aquarum dominus dici¬ 
tur (Prellerus myth. gr. I p. 443 sqq.). nam eqs. — ibid. lin. 8 ab imo 
post Draegeri locum adde: 'me’ post credendi uocabulum (cf. Kuehnerus 
gr. 1. II p. 516 sq.) omissum est eo facilius, quod ex 'mi’ sine negotio 
subintellegitur, ut Prop. I 1, 23 sq. — lin. 15 ab imo lege 'qua’. 

p. 202, lin. 21 post 'Orest. trag. 57’ adde: (Marquardtus antiq. VI 3 
p. 32 not. 2). 

p. 211, lin. 14 ab imo: Aen. V 800. 
p. 216, lin. 16: quem uocas. 

p. 235 ad XXXIX 18,19. edidit nuper GGoetzius mus. Rben. uol. XXXX 
p. 325 hanc glossam Lactobriga est qui urina humana dentes sibi fricare 
solet, non dubito quin haec quoque glossa (ut aliae a Goetzio editae) 
pertinuerit ad Lucilium, ut ex hoc rem cognitam habuisse censendus sit 
Catullus, qui eius saturis haud mediocre studium inpendisse uidetur. 

p. 231, lin. 4 ab imo: Apul. met. II 2 in hominis liberalis descri¬ 
ptione inmeditatus incessus. 

p. 234, lin. 10: ad XVII 24. — ibid. lin. 9 ab imo: indicet, et huic 
inrisioni conuenit illud 'salue’ (recte Doeringius: profecto illam non 
saluere, sed abire potius in malam rem iubet). primo eqs. 

p. 235, lin. 25 dormiui; scribe: 'narrat’, contendit, ut Mart. III 87, 1 
narrat te rumor, Chione, numquam esse fututam. 

p. 239, lin. 12 sq. ab imo. 'tunc’ inmutandi auctore Hauptio in 
'tum’ nulla adest causa, cum et 'tunc cum’ inueniatur et 'tunc’ (= tum 
potissimum) multo sit fortius. 

p. 246, lin. 2 ab imo: (Verg. Aen. XI 764). 

p. 247, lin. 14 post loca adde: et 70 algida niue amicta. 

p. 252, lin. 10: quam. — ibid. lin. 5 ab imo: nullam. 

p. 264, lin. 25: esse habitam. 

p. 265, lin. 18 ab imo: 't’ et - f n’ 

p. 266, lin. 19: [anecd. gr. I p. 114]. 

p. 267 ad LIV 3. de delicatorum uitio quod disputaui, id commode 
stabilitum est glossa a GGoetzio (loco paulo ante laudato) edita hace: 
pedicum: uicium mollitiae, lucilius in II satirarum pedicum iam ex- 

coquit omne, ubi pro uoce sensu cassa 'pedicum’ legendum esse 'pedi¬ 
tum’ intelleges, si recordaris 'mollis’ et 'cinaedus r esse synonyma, re- 
stituendumque puto Lucilio: _ uo _ oo _ | uo 'peditum hiram excoquit 
omnem, nam 'hira’ mensuram falso concludunt ex Plauti Cure. 238 (ubi 
'chirae’ codd.), 'hira’ euincit lingua Vedica. 
p. 275, lin. 12: Gr. II p. 79 sqq. 
p. 303, lin. 23: anutOQU. 
p. 313, lin. 12: Ouid. am. III 7, 15. 
p. 319, lin. 8 ab imo: Verg. Aen. VI 758. 
p. 320, lin. 19 ab imo: filiorum. 
p. 333, lin. 19: obscuratum, 
p. 336, lin. 14: oriundus. 

p. 350, lin. 7 ab imo: oriundum. — lin. 20 ab imo: rediturus, 
p. 364, lin. 6. Riesius docuit iam Tbeocr. 21, 55 sic 'Amphitrite’ 
translate adhibere. — ibid. lin. 7 ab imo adde non solum Cic. Arat. 129 
rostro Neptunia prata secantes, sed prae ceteris Coripp. Ioh. I 168 sq. 
aeratis aequora proris proscindunt celeres, sulcantur marmora rostris, 
spumea sub longis inmurmurat unda carinis, quamquam haec non ex 
imitatione Catulli profluxerunt, ut nuperrime statuit RAmann f de Co- 
rippo priorum poett. latt. imitatore’ [Oldenburgi 1885]. 
p. 375, lin. 18: uoci f falx’. 
p. 379, lin. 23: coit illud, 
p. 395, lin. 18: eandem rem. 
p. 418, lin. 10: 'obscurata’, 
p. 435, lin. 8: uno loco, 
p. 457, lin. 18: erant signum amoris, 
p. 465, lin. 17: matri. 

p. 470 ad LXVI 49, 50. Callimachi fragmentum Riesius quoque 
similiter tractauit scribendo ysio&sv dvxsXXov rs nentor tpvtov ol itqlv 
k'(prjvav , non recte pluralem retinens (mus. Rhen. XXXVI p. 208). 
p. 471, lin. 18: quibus Emathion. 

p. 474, lin. 13 adde: de hac ipsa corona schol. Germanici p. 62, 8 Br. 
astris ad fixa. 

p. 512 sqq. de Euripidis Protesilao opinionem nuperrime a MMayero 
[Hermae XX p. 101 sqq.] prolatam taedet pluribus refellere; nec enim 
habeo cur meam sententiam (iam antea expositam in Fleckeis. ann. 1877 
p. 411 sqq.) mutem, summae, qua uir ille omnia miscet, licentiae unum 
exemplum sufficit notasse rationem, qua Euripidis fragm. 652 explicat; 
quod aperte spectat ad spem recuperandi mariti, qua Laudamia tene¬ 
batur (cf. Senecae locus a nobis p. 514 adlatus): quales spes saepe in- 
ritas esse monuit puellam siue pater siue alius quicumque. 

p. 533. de 'quod potui’ et 'quo potui’ interim disseruit etiam 
CRossbergius in Fleckeis. ann. 1884 p. 645 sqq., sed ut discrimen non recte 
explicaret. 

p. 542, lin. 4: uereor ne plerique. 

p. 606 sq. ad CXV 1 et 2. possi? suspicari, glossam 'instar sunt 
maris’ ita in textum inrepsisse, ut 'instar’ u. 1 deprauaret. 

Scr. Groningae Kal. Iuniis a. MDCCCLXXXV. 





